
Τρίτη, 04 Αυγούστου 2026

ΔΕΛΤΙΟ ΤΥΠΟΥ

Σύλληψη αλλοδαπού για λαθραία καπνικά προϊόντα και πλαστό έγγραφο στα Χανιά – Θάνατος λουόμενης στην Φολέγανδρο -
Σύλληψη κυβερνήτη Ε/Π – Τ/Ρ σκάφους στην Αντίπαρο - Εντοπισμός πυρομαχικού υλικού στην Κεφαλονιά- Διακομιδές ασθενών

Τις πρωινές ώρες σήμερα, συνελήφθη ένας 35χρονος αλλοδαπός (υπήκοος Παλαιστίνης) για παράβαση του Ν. 5222/2025 «Εθνικός Τελωνειακός Κώδικας» και του άρθρου 216 παρ. 1 του Ν. 4619/2019 του Π.Κ. «Πλαστογραφία» από στελέχη του Γραφείου Ασφάλειας με τη συνδρομή στελεχών της Περιφερειακής Ομάδας Δίωξης Ναρκωτικών (Π.Ο.ΔΙ.Ν.) της οικείας Λιμενικής Αρχής και του τελωνειακού σκύλου «VLADA» του Τελωνείου Χανίων.
Συγκεκριμένα, σε έλεγχο που διενεργήθηκε στο λιμάνι της Σούδας μετά τον κατάπλου επιβατηγού – οχηματαγωγού (Ε/Γ – Ο/Γ) πλοίου, εντοπίστηκαν στην κατοχή του 35χρονου, ογδόντα (80) πακέτα λαθραίων τσιγάρων των είκοσι τεμαχίων έκαστο, τα οποία στερούνταν ειδικής ελληνικής ταινίας φόρου κατανάλωσης, καθώς επίσης μια πλαστή άδεια οδήγησης. 
Από το Κεντρικό Λιμεναρχείο Χανίων που διενεργεί την προανάκριση, κατασχέθηκαν τα ανωτέρω καπνικά προϊόντα τα οποία πρόκειται να παραδοθούν στο Τελωνείο Χανίων, ενώ η κατασχεθείσα άδεια οδήγησης πρόκειται να αποσταλεί στο αρμόδιο Τμήμα της Διεύθυνσης Εγκληματολογικών Ερευνών της ΕΛ.ΑΣ.. 
Διαθέσιμο φωτογραφικό υλικό έχει αναρτηθεί στο www.hcg.gr

*****

Τις μεσημβρινές ώρες χθες, ενημερώθηκε η Λιμενική Αρχή της Φολεγάνδρου για την ύπαρξη μίας 79χρονης ημεδαπής, η οποία ανασύρθηκε χωρίς τις αισθήσεις της, από τη θαλάσσια περιοχή της παραλίας «ΚΑΡΑΒΟΣΤΑΣΗ». Στην 79χρονη παρασχέθηκαν οι πρώτες βοήθειες από ιατρούς του Πολυδύναμου Περιφερειακού Ιατρείου (ΠΠΙ) Φολεγάνδρου και από στέλεχος Λ.Σ. – ΕΛ.ΑΚΤ. με αρνητικά αποτελέσματα. Στη συνέχεια, η ημεδαπή διακομίστηκε με ασθενοφόρο όχημα του ΕΚΑΒ στο ΠΠΙ Φολεγάνδρου, όπου διαπιστώθηκε ο θάνατός της. Από το Λιμενικό Σταθμό Φολεγάνδρου που διενεργεί την προανάκριση παραγγέλθηκε η διενέργεια νεκροψίας-νεκροτομής.

*****

Τις πρώτες πρωινές ώρες σήμερα, συνελήφθη από στελέχη της Λιμενικής Αρχής Αντιπάρου ένας 49χρονος αλλοδαπός (υπήκοος Τουρκίας), ως κυβερνήτης ενός επιβατηγού – τουριστικού (Ε/Γ – Τ/Ρ)σκάφους σημαίας Μάλτας, για παράβαση του άρθρου 10 του Ν. 4637/2019 «Διατάραξη Κοινής Ησυχίας». Συγκεκριμένα, σε γενόμενο έλεγχο από Περιπολικό σκάφος Λ.Σ. –ΕΛ.ΑΚΤ. (ΠΛΣ) στη θαλάσσια περιοχή ανάμεσα στις παραλίες «ΑΠΑΝΤΗΜΑ» και «ΣΩΡΟΣ» ν. Αντιπάρου, διαπιστώθηκε πρόκληση οχλαγωγίας στο Ε/Γ –Τ/Ρ. Προανάκριση διενεργείται από τον Λιμενικό Σταθμό Αντιπάρου στα πλαίσια της αυτόφωρης διαδικασίας.

*****

Τις πρωινές ώρες σήμερα, ενημερώθηκε η Λιμενική Αρχή της Κεφαλληνίας για τον εντοπισμό πιθανόν πυρομαχικού υλικού (οβίδα) στη θαλάσσια περιοχή «ΒΙΝΑΡΙΕΣ», σε βάθος 3 μέτρων και απόσταση περίπου δέκα μέτρων από την ακτή. Από το Λιμεναρχείο Κεφαλληνίας ενημερώθηκε η αρμόδια Υπηρεσία για τις δικές της ενέργειες.
Διαθέσιμο φωτογραφικό υλικό έχει αναρτηθεί στο www.hcg.gr

*****

Με μέριμνα του Κέντρου Επιχειρήσεων του Λιμενικού Σώματος-Ελληνικής Ακτοφυλακής πραγματοποιήθηκαν οι παρακάτω διακομιδές ασθενών, οι οποίοι έχρηζαν άμεσης νοσοκομειακής περίθαλψης:
-4χρονης, από το λιμάνι της Αίγινας στο λιμάνι του Πειραιά, με Περιπολικό σκάφος Λ.Σ.-ΕΛ.ΑΚΤ. και
-53χρονης, από το λιμάνι της Σκοπέλου στο λιμάνι του Βόλου, με Περιπολικό σκάφος Λ.Σ.-ΕΛ.ΑΚΤ..

